SL Uradni list Evropske unije C 36/5

Končno poročilo pooblaščenca za zaslišanje (1)

Zadeva COMP/39.530 – Microsoft (vezana prodaja)

2010/C 36/05

Osnutek odločbe, predložen Komisiji skladno s členom 9 Uredbe Sveta (ES) št. 1/2003 (2), se nanaša na domnevno nezakonito vezano prodajo spletnega brskalnika Internet Explorer s strani podjetja Microsoft Corporation („Microsoft“) z njegovim prevladujočim operacijskim sistemom Windows za uporabniške osebne računalnike.

Povod za zadevo je bila pritožba, ki jo je Komisija prejela ob koncu leta 2007. Evropska komisija je začela postopek in sprejela obvestilo o nasprotovanju („obvestilo“, v katerem je navedla svoje pomisleke glede konkurence. Podjetje Microsoft je bilo 15. januarja 2009 uradno obveščeno o obvestilu. To obvestilo velja kot predhodna ocena v smislu člena 9(1) Uredbe Sveta (ES) št. 1/2003.

Kmalu po vročitvi obvestila je bil podjetju Microsoft z dopisom z dne 26. januarja 2009 odobren vpogled v spis. Pozneje je bil večkrat zagotovljen dodaten vpogled v informacije, ki so bile prvotno označene kot zaupne. Odobril sem omejeno dodatno podaljšanje roka za en teden, ker je podjetje Microsoft potrebovalo več časa za pridobitev in pregled utemeljitev za zahtevke za zaupnost ter s Komisijo izmenjati več dopisov, in ker sem upošteval, da je moralo podjetje preučiti dodatne informacije in jih po potrebi upoštevati v svojem odgovoru na obvestilo.

Po začetku postopka so se kot zainteresirane tretje osebe uspešno prijavili štiri podjetja (Google Inc., McAfee Inc., Mozilla, Symantec Corporation) in osem združenj (Association for Competitive Technology, Computing Technology Industry Association, European Committee for Interoperable Systems, Free Software Foundation Europe e.V., International Association of Microsoft Certified Partners, Software & Information Industry Association, Pan-European ICT & eBusiness Network for SMEs, UFC Que Choisir). Enemu združenju ni bil priznan status zainteresirane tretje osebe, ker ni moglo dokazati zadostne povezanosti svojih splošnih ciljev s spornimi vprašanji v tej zadevi (3).

Podjetje Microsoft je v odgovoru na obvestilo zahtevalo ustno zaslišanje, ki je bilo nato sklicano za 3., 4. in 5. junij 2009. Vendar je podjetje Microsoft odklonilo zaslišanje ob navedenih datumih in 15. maja 2009 zaprosilo za odlog ustnega zaslišanja, domnevno zato, da bi bili lahko prisotni višji uradniki Komisije, ter da bi imelo več časa za pregled morebitnih pisnih pripomb pritožnika in tretjih oseb in za odgovor nanje.

Glede na to, da je podjetje Microsoft prejelo zagotovila o prisotnosti višjih uradnikov Komisije na ustnem zaslišanju in da so bile pripombe tretjih oseb pravočasno dane na vpogled, sem 18. maja 2009 njegovo prošnjo za odlog zavrnil. V istem dopisu je bilo podjetje Microsoft pozvano, naj ponovno prouči svoje stališče in potrdi svojo zahtevo za ustno zaslišanje. Podjetje je 19. maja 2009 odgovorilo, da ne more sprejeti predlaganih datumov, zato sem zahtevo po ustnem zaslišanju štel za umaknjeno.

Z dopisom o dejstvih z dne 24. julija 2009 so bila podjetju Microsoft predstavljena dodatna dejstva, ki jih je Komisija zbrala po sprejetju obvestila o nasprotovanju. Istega dne je bil odobren še en vpogled v spis.

Podjetje Microsoft je oktobra 2009 Komisiji predložilo svoje zaveze ob nadaljnjem nestrinjanju z njenimi predhodnimi ugotovitvami iz obvestila o nasprotovanju.

Glavne zaveze so bile:

— Microsoft bi v operacijske sisteme Windows v Evropskem gospodarskem prostoru (EGP) vgradil mehanizem, ki bi proizvajalcem in uporabnikom osebnih računalnikov omogočal, da Internet Explorer izključijo ali vključijo,

— proizvajalci osebnih računalnikov bi lahko v osebne računalnike, ki jih dajo na tržišče, po želji namestili katerikoli spletni brskalnik in ga izbrali kot privzetega,

— Microsoft bi uporabnikom osebnih računalnikov z operacijskimi sistemi Windows v EGP s posodobitvenim paketom Windows Update s programsko posodobitvijo dal na voljo izbirno okno. Izbirno okno bi uporabnikom omogočilo, da bi sami izbrali, ali in katerega izmed konkurenčnih spletnih brskalnikov bodo namestili.

V skladu s členom 27(4) Uredbe Sveta (ES) št. 1/2003 (4) so bile 9. oktobra 2009 celotne zaveze objavljene v Uradnem listu Evropske unije, zainteresirane tretje osebe pa so bile pozvane k predložitvi svojih pripomb v zvezi s temi zavezami v enem mesecu od objave.

Microsoft je spremenil svoje zaveze potem, ko je bil obveščen o pripombah.

Komisija je ugotovila, da glede na spremenjene zaveze nima več podlage za ukrepanje, zato je treba postopek zaključiti ne glede na člen 9(2).

Podjetje Microsoft je 30. novembra 2009 Komisiji predložilo izjavo, da je dobilo zadosten vpogled v informacije v spisu Komisije, ki je bil po njegovem mnenju potreben, da bi lahko predlagalo zaveze z namenom odprave pomislekov Komisije.

Ob upoštevanju zgoraj navedenega menim, da je bila pravica strank do zaslišanja v tej zadevi spoštovana.

V Bruslju, 11. decembra 2009 Michael ALBERS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci - UL L 162, 19.6.2001, str. 21.

(2) V nadaljevanju so vsi navedeni členi in vsa navedena poglavja iz Uredbe Sveta (ES) št. 1/2003.

(3) V zvezi z zahtevo, da združenje dokaže, da imajo združenje ali njegovi člani zadosten interes v zadevi, preden se mu odobri status stranke v postopku, glej nedavni sklep predsednika Sodišča z dne 5. februarja 2009 v zadevi C-550/07 P, Akzo Nobel Chemicals Ltd and Akcros Chemicals Ltd.

(4) UL C 242, 9.10.2009, str. 20.